Author: administrator
Last saved by: viktoria.radvanska
Company: Abyss

Predkladacia správa

            Dňa 30. januára 2012 sa v Bruseli uskutoční neformálne zasadnutie Európskej rady. 
 
            Delegáciu SR povedie predsedníčka vlády SR Iveta Radičová.
 
            Stretnutie na úrovni hláv štátov a predsedov vlád EÚ 27 je nadviazaním na výsledky rokovania Európskej rady z 9. decembra 2011 v Bruseli. Členské štáty eurozóny, spolu s niekoľkými ďalšími členskými krajinami EÚ, sa dohodli na vytvorení Zmluvy o stabilite, koordinácii a riadení v hospodárskej a menovej únii. Návrh finálneho textu bude výsledkom príprav pracovnej skupiny o dohode, na ktorej sa zúčastňuje 26 členských štátov EÚ a Veľká Británia ako pozorovateľ. Lídri štátov, ktoré sa stanú zmluvnými stranami dohody by ju mali oficiálne schváliť na neformálnom zasadnutí Európskej rady 30. januára 2012. Signatármi dohody budú aj nečlenské krajiny eurozóny. Zmluva predpokladá viacero opatrení smerujúcich k postupnému vytvoreniu únie fiškálnej stability vrátane tzv. „zlatého pravidla“ o vyrovnanom rozpočte. Návrh textu dohody tiež počíta s niekoľkými inštitucionálnymi zmenami ako aj so zapojením Súdneho dvora EÚ pri porušovaní dohodnutých rozpočtových a fiškálnych pravidiel.
 
            Bilaterálne stretnutie nemeckej kancelárky A. Merkelovej a francúzskeho prezidenta N. Sarkozyho 9. januára 2012 potvrdilo ďalšie témy, ktoré budú predmetom rokovania neformálnej Európskej rady. EÚ by sa mala vydať cestou hospodárskeho rastu, pričom je potrebné klásť dôraz na podporu zamestnanosti v členských štátoch. V tejto súvislosti by lídri mali diskutovať o možnostiach zvýšenia flexibility trhu práce v EÚ, ako aj o probléme nezamestnanosti mladých. 
 
            Rovnako sa očakáva pokrok v rokovaniach o vytvorení dane z finančných transakcií. Ak nebude možné dosiahnuť dohodu na úrovni 27 členských štátov, zváži sa možnosť zavedenia dane z finančných transakcií v krajinách eurozóny.
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predsedníčka vlády SR.
 
Preprava členov delegácie bude zabezpečená leteckým špeciálom SR.